O maliarovi pozri *Anton Schmidt (maliar).*

**Anton Schmidt** (\* 9. december 1826, Šilperk – † 28. marec 1892, Velké Losiny) bol rakúsky a český podnikateľ a politik nemeckej národnosti z Moravy, v 2. polovici 19. storočia poslanec Ríšskej rady.

Životopis
---------

Jeho otec Anton Schmidt sa počas revolučného roku 1848 stal poslancom Frankfurtského parlamentu.

Anton sa narodil roku 1826. Študoval gymnázium v Rychnove nad Kněžnou a Olomouci. Potom sa začal venovať kupeckému povolaniu. Na učenie sa zdržiaval v Brne a navštevoval prednášky z obchodnej vedy na Vysokej škole technickej vo Viedni. Potom pôsobil ako veľkoobchodník. Po smrti otca roku 1866 prevzal vedenie rodinného obchodu v Šilperku a neskôr spoločne so starším bratom Gustavom aj otcovu textilnú továreň. V roku 1855 získal papiereň a bieliareň vo Velkých Losinách. Po smrti brata roku 1871 tu sám prevádzkoval papiereň a textilku. V 80. rokoch podnik zažil expanziu a mal pobočku vo Viedni. V roku 1860 prikúpil areál bývalej brusiarne v Olšanoch a postavil tam továreň na papiernický tovar, ktorá však kvôli vysokým nákladom na dopravu neprosperovala a roku 1864 ju prevzala akciová spoločnosť, ktorá tu úspešne zaviedla produkciu cigaretového papiera.

V roku 1886 mu bol udelený Zlatý záslužný kríž. Bol verejne a politicky činný. Sedem rokov predsedal spolku pre poľnohospodárske vzdelávanie v údolí Desné (Teßthal), ktorý zakladal a ktorý neskôr rozširoval svoj záber aj na otázky priemyselného rozvoja. V rokoch 1864 – 1870 zastával funkciu starostu Velkých Losin.

V doplňovacích voľbách 25. januára 1863 ho obchodná a živnostenská komora v Olomouci zvolila za poslanca Moravského zemského snemu. Reprezentoval kúriu obchodných a živnostenských komôr, obvod Olomouc. Mandát obhájil v krajinských voľbách v januári 1867, krajinských voľbách v marci 1867, krajinských voľbách v roku 1870, oboch krajinských voľbách roku 1871, krajinských voľbách v roku 1878, krajinských voľbách v roku 1884 a krajinských voľbách 1890. Poslancom bol až do svojej smrti roku 1892 a na sneme tak trvalo zasadal takmer tridsať rokov. Na sneme sa venoval národohospodárskym a dopravným otázkam.

Pôsobil tiež ako poslanec Ríšskej rady (celoštátneho parlamentu Predlitavska), kam zasadol vo voľbách roku 1879 za kúriu vidieckych obcí na Morave, obvod Olomouc, Šternberk, Šumperk atď. Mandát tu obhájil vo voľbách roku 1885. Vo volebnom období 1879 – 1885 sa uvádza ako Anton Schmidt, továrnik, bytom Velké Losiny. Bol liberálne orientovaný, bojoval za práva etnických Nemcov na Morave. Zo zdravotných dôvodov už vo voľbách roku 1891 nekandidoval.

Do parlamentu nastúpil roku 1879 ako ústavoverný poslanec. V októbri 1879 je spomínaný na Ríšskej rade ako člen mladonemeckého Klubu zjednotenej Pokrokovej strany (*Club der vereinigten Fortschrittspartei*). Po voľbách roku 1885 bol členom klubu Zjednotenej ľavice, do ktorého sa spojilo niekoľko ústavoverných (liberálne a centralisticky orientovaných) politických prúdov. Po rozpade Zjednotenej ľavice prešiel do frakcie Nemeckorakúsky klub. V roku 1890 sa uvádza ako poslanec obnoveného klubu nemeckých liberálov, teraz oficiálne nazývaného Zjednotená nemecká ľavica.

Zomrel v marci 1892 po dlhej ťažkej chorobe.

Jeho synovia Anton Schmidt mladší (1857 – 1935), Richard Schmidt (1859 – 1933) a Maximilian Schmidt (1862 – 1938) tiež pôsobili ako priemyselní podnikatelia a spoločne viedli rodinné továrne.

Referencie
----------

1. ↑  Matriční záznam o narození a křtu farnost Štíty
2. 1 2 3 4 5 6 7 8   *Österreichisches Biographisches Lexikon 1815–1950. Bd. 10*. [s.l.] : [s.n.], 2003-2011. Dostupné online. ISBN 978-3-7001-3213-4. Kapitola Schmidt, Anton (1826-1892), Fabrikant und Politiker, s. 242.
3. ↑  Matriční záznam o úmrtí a pohřbu farnost Velké Losiny
4. 1 2  . Dostupné online.
5. ↑   *Biografický slovník poslanců moravského zemského sněmu v letech 1861-1918*. [s.l.] : [s.n.], 2012. ISBN 978-80-7325-272-4.
6. ↑  Databáze stenografických protokolů a rejstříků Říšské rady z příslušných volebních období, .
7. ↑
8. ↑  Národní listy, 11. 7. 1879, s. 1.
9. ↑  Südsteirische Post, 13. 4. 1887, č. 29, s. 3.
10. ↑  Südsteirische Post, 14. 2. 1891, s. 2.

Zdroj
-----

*Tento článok je čiastočný alebo úplný preklad článku Anton Schmidt (politik) na českej Wikipédii.*

Autoritné údaje: * GND: 103056423X
* VIAF: 295626271